Μητροπολίτης Θηβών και Λεβαδείας

Ετυμολογία

Σε διαφορετικά χρόνια χρησιμοποιήθηκαν διάφορες παραλλαγές που αναφέρονταν στον τίτλο της Μητρόπολης. Αυτές ήταν: «Eπίσκοπος Θηβών», «Αρχιεπίσκοπος Θηβών», την εποχή της Τουρκοκρατίας ο Μητροπολίτης Θηβών έφερε τον τίτλο «Μητροπολίτης Θηβών και Ὑπέρτιμος καί έξαρχος πάσης Βοιωτίας», «Επίσκοπος Βοιωτίας» τον δέκατο όγδοο αιώνα και «Επίσκοπος Θηβών και Λεβαδείας» από το 1852 έως το 1922. Η σύγχρονη εκδοχή του τίτλου είναι «Μητροπολίτης Θηβών και Λεβαδείας» και καθιερώθηκε το 1922.

Ιστορία

Η ιστορία της Μητρόπολης Θηβών και Λεβαδείας ξεκίνησε από τα πρώτα χριστιανικά χρόνια και συγκεκριμένα όταν ο Απόστολος Παύλος, διέδωσε τον Χριστιανισμό αρχικά στην πόλη της Θήβας και στη συνέχεια στην υπόλοιπη Βοιωτία. Η Μητρόπολη Θηβών και Λεβαδείας αποτελεί μία από τις ιστορικότερες Μητροπόλεις της Εκκλησία της Ελλάδος. Αρχικά δημιουργήθηκε ως Επισκοπή Θηβών στις αρχές του πρώτου αιώνα,  στα τέλη του ένατου αιώνα μετονομάστηκε σε Αρχιεπισκοπή Θηβών, τον δωδέκατο αιώνα προήχθη σε Μητρόπολη Θηβών, τον δέκατο όγδοο αιώνα σε Επισκοπή Βοιωτίας, το 1852 σε Επισκοπή Θηβών και Λεβαδείας και το 1922 σε Μητρόπολη Θηβών και Λεβαδείας όπου και απέκτησε την σημερινή της μορφή.
Ο πρώτος Επίσκοπος Θηβών ήταν ο Απόστολος Ρούφος το 56-57 μ.Χ. ο οποίος επιλέχθηκε από τον Απόστολο Παύλο συνοδευόμενος από τον Ευαγγελιστή Λουκά και μαρτύρησε ή επί Αυτοκράτορα Νέρωνα το 64 μ.Χ. ή επί Αυτοκράτορα  Δομιτιανού το 81-96 μ.Χ. Με βάση τα υπάρχοντα στοιχεία, από την δημιουργία της Μητρόπολης έως και σήμερα έχουν διατελέσει εξήντα πέντε Μητροπολίτες. Σημαντικός Μητροπολίτης υπήρξε ο Ιωάννης Δ΄ ο Καλοκτένης, που διετέλεσε Μητροπολίτης Θηβών το 1144 έως το 1180, και είχε πολύ μεγάλο κοινωνικό έργο, γι' αυτό και του χάρισαν το όνομα «Νέος Ελεήμων» και αποτελεί τον πολιούχο Άγιο της Θήβας. Επίσης ο Ιωάννης Δ΄ ο Καλοκτένης είναι ο Μητροπολίτης με την μεγαλύτερη διάρκεια σε αυτή την θέση, καθώς παρέμεινε για τριάντα έξι χρόνια. Άλλοι σπουδαίοι Μητροπολίτες ήταν ο Νικόδημος Γραικός και ο Προκαθήμενος της Ορθόδοξης Εκκλησίας της Ελλάδος Αρχιεπίσκοπος Αθηνών Ιερώνυμος Β´. Σημερινός Μητροπολίτης είναι ο Γεώργιος Α΄, ο οποίος εκλέχτηκε το 2008.

Εκλογές

Η επιλογή των Μητροπολιτών από το έτος 1143 την εποχή που Μητροπολίτης Θηβών ήταν ο Ιωάννης Δ΄ ο Καλοκτένης καθοριζόταν από το Οικουμενικό Πατριαρχείο Κωνσταντινουπόλεως. Από εκείνη την εποχή η Μητρόπολη Θηβών και η η μετέπειτα Επισκοπή Βοιωτίας μέχρι την διακήρυξη της ανεξαρτησία της Εκκλησίας της Ελλάδος στις 25 Ιουλίου 1833 που επικυρώθηκε από το Βασιλιά Όθωνα το Βασιλικό Διάταγμα με τον τίτλο «Διακήρυξις περί της Ανεξαρτησίας της Εκκλησίας της Ελλάδος» και διορίστηκε η πρώτη πενταμελής Διαρκής Σύνοδος Ιεραρχών και την τελική αναγνώριση στις 29 Ιουνίου 1850, υπάγονταν στο Οικουμενικό πατριαρχείο και στέλνονταν Μητροπολίτες από αυτό. Ύστερα από την αναγνώριση της Εκκλησίας της Ελλάδος, και την μετονομασία της Επισκοπής Βοιωτίας σε Επισκοπή Θηβών και Λεβαδείας το 1852, οι Μητροπολίτες επιλέγονται από την Ιερά Σύνοδο.

Εκλογές 1981

Στις εκλογές που πραγματοποιήθηκαν το 1981, ο Ιωάννης Λιάπης εξελέγη παμψηφεί Μητροπολίτης Θηβών και Λεβαδείας, έπειτα από την παραίτηση του Μητροπολίτη Νικόδημου Γραικού. Η χειροτονία του πραγματοποιήθηκε στις 4 Οκτωβρίου 1981 στον Καθεδρικό Ναό Αθηνών, προεξάρχοντος του Αρχιεπισκόπου Σεραφείμ.

Εκλογές 2008

Στις 24 Ιουνίου 2008 πραγματοποιήθηκαν εκλογές για την ανάδειξη Μητροπολίτη Θηβών και Λεβαδείας επί Αρχιεπισκόπου Ιερωνύμου Β´ ύστερα από την εκλογή του στις 7 Φεβρουαρίου του ίδιου χρόνου. Ο Γεώργιος Μαντζουράνης έλαβε 65 ψήφους έναντι μίας που έλαβαν οι Αρχιμανδρίτες Νεκτάριος Αντωνόπουλος και Εμμανουήλ Σιγάλας και 6 λευκών, και εξελέγη πανηγυρικά νέος Μητροπολίτης από το Σεπτό Σώμα της Ιεράς Συνόδου της Ιεραρχίας της Εκκλησίας της Ελλάδος, διαδεχόμενος τον Αρχιεπίσκοπο Ιερώνυμο Β´.